A4-0146/95

Ψήφισμα σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο όσον αφορά την πολιτική της Κοινότητας και των κρατών μελών για το AIDS στις αναπτυσσόμενες χώρες (COM(93)0479 - C3-0022/94)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο της 7ης Ιανουαρίου 1994 (COM(93)0479 - C3-0022/94),

- έχοντας υπόψη την δήλωση του Συμβουλίου της 6ης Μαΐου 1994 σχετικά με την εν λόγω ανακοίνωση,

- λαμβάνοντας υπόψη το τελικό ψήφισμα της διάσκεψης κορυφής για το AIDS της 1ης Δεκεμβρίου 1994 στο Παρίσι,

- έχοντας υπόψη την έκθεση της Επιτροπής Ανάπτυξης και Συνεργασίας και τις γνωμοδοτήσεις της Επιτροπής Προϋπολογισμών, της Επιτροπής Περιβάλλοντος, Δημόσιας Υγείας και Προστασίας των Καταναλωτών, της Επιτροπής Έρευνας, Τεχνολογικής Ανάπτυξης και Ενέργειας, καθώς και της Επιτροπής για τα Δικαιώματα της Γυναίκας (Α4-0146/95),

A. εκφράζοντας τη βαθειά ανησυχία του για τη διαρκή επέκταση του AIDS σε όλες τις χώρες του κόσμου και ιδιαίτερα στις αναπτυσσόμενες όπου το 2000 θα κατοικεί το 80% περίπου των προσβεβλημένων από τον ιό HIV ατόμων,

Β. εκτιμώντας ότι η πανδημία του AIDS δεν είναι μόνο ιατρικό φαινόμενο αλλά πρέπει να αντιμετωπισθεί σε όλη της την έκταση διότι έχει καταλυτικές συνέπειες κοινωνικού, οικονομικού, δημογραφικού, νομικού και πολιτικού χαρακτήρα, οι οποίες τείνουν να διευκολύνουν την επέκταση της ασθένειας,

Γ. λαμβάνοντας υπόψη το γεγονός ότι η καταπολέμηση της μάστιγας του AIDS, ασθένειας ανίατης επί του παρόντος, απαιτεί δράσεις αλληλεγγύης σε παγκόσμιο και ευρωπαϊκό επίπεδο, στον τομέα όχι μόνο της θεραπευτικής έρευνας αλλά και της ενημέρωσης και πρόληψης. Θεωρεί εξάλλου ότι αυτές οι δράσεις αλληλεγγύης θα πρέπει επίσης να επιτρέψουν την ενίσχυση της απαραίτητης μεμονωμένης περίθαλψης των ασθενών,

Δ. λαμβάνοντας υπόψη ότι επί του παρόντος κανένα μέσο δεν επιτρέπει την εξάλειψη του ιού αυτού και ότι τα σχετικά φάρμακα - ακόμη πολύ ακριβά και μάλιστα απλησίαστα για τις αναπτυσσόμενες χώρες-, επιτρέπουν απλώς την καθυστέρηση της εξελικτικής πορείας της ασθένειας, ενώ το προφυλακτικό εξακολουθεί να παραμένει το μόνο μέσο κατά της μετάδοσης του ιού HIV από τη σεξουαλική επαφή,

Ε. έχοντας υπόψη ότι το μέγεθος των κοινωνικών προβλημάτων στις αναπτυσσόμενες χώρες οδηγεί τους νέους ανθρώπους στην πορνεία, σε περιστασιακή ή μόνιμη βάση, και ότι η αύξηση του «τουρισμού για σεξ» προωθεί αυτόν τον τρόπο ζωής και βιοπορισμού και ευνοεί ακόμη περισσότερο την εξάπλωση του ιού,

ΣΤ. έχοντας υπόψη τις τρέχουσες εργασίες της Ένωσης για τη λήψη των απαραίτητων μέτρων στον τομέα της ασφάλειας κατά τις μεταγγίσεις και λαμβάνοντας υπόψη ότι οι εν λόγω εργασίες θα πρέπει να χρησιμεύσουν ως παράδειγμα για τις αναπτυσσόμενες χώρες και για το σκοπό αυτό θα πρέπει να ενισχυθούν,

Ζ. εκτιμώντας ότι το ΑIDS πλήττει τις πιο δραστήριες κατηγορίες πληθυσμού με καταστροφικές επιπτώσεις στο σύνολο του κοινωνικού και παραγωγικού ιστού, κάτι που υποθηκεύει σε μεγάλο βαθμό τις οικονομικές και κοινωνικές επιδόσεις και θέτει μακροπροθέσμως σε κίνδυνο τη βιώσιμη ανάπτυξη των χωρών αυτών,

Η. λαμβάνοντας υπόψη ότι οι γυναίκες και οι έφηβοι πρέπει να αποτελέσουν αντικείμενο ιδιαίτερης προσοχής διότι είναι βιολογικά, επιδημιολογικά και κοινωνικά πιο ευπρόσβλητοι στον ιό από ό,τι οι άνδρες, και ότι σ' αυτούς η πρόληψη μπορεί να είναι αποτελεσματικότερη,

Θ. εφιστώντας την προσοχή στο ότι θα πρέπει να βρεθούν διάφοροι τρόποι για να βοηθηθούν τα παιδιά των γυναικών που έχουν προσβληθεί από τον ιό HIV καθώς και αυτά που έχουν χάσει τους γονείς τους από την εν λόγω ασθένεια,

Ι. έχοντας υπόψη τον ασταθή χαρακτήρα των συστημάτων υγειονομικής περίθαλψης, την έλλειψη ειδικευμένου προσωπικού, ιατρών και υποδομών νοσηλείας στις αναπτυσσόμενες χώρες,

ΙΑ. εκτιμώντας ότι το AIDS αποτελεί σημαντικό εμπόδιο στην ανάπτυξη, όπως άλλωστε και οι υπόλοιπες τροπικές ασθένειες και γενικότερα οι ασθένειες που συνδέονται με τη φτώχεια, λόγω των κοινωνικών και οικονομικών επιπτώσεων τους συγκεκριμένα στις υγειονομικές υπηρεσίες,

ΙΒ. έχοντας υπόψη ότι οι προσπάθειες που κατέβαλε η διεθνής κοινότητα και η Ένωση μέχρι σήμερα ήταν ανεπαρκείς και ότι η αύξηση των δαπανών για την πρόληψη είναι απαραίτητη προκειμένου να μειωθούν, μακροπρόθεσμα, οι άμεσες και έμμεσες δαπάνες της επιδημίας, ιδιαίτερα δε για να καταστεί δυνατή η αντιμετώπιση μιας νέας σεξουαλικής συμπεριφοράς που συνίσταται στην άρνηση της χρησιμοποίησης προφυλακτικών από ορισμένες ομάδες κινδύνου,

ΙΓ. βαθειά θορυβημένο για τη συνεχή μείωση των πόρων για την έρευνα κατά του HIV και του AIDS, γεγονός που προσδιορίζεται από το ότι οι φαρμακοβιομηχανίες δεν προτίθενται να εξακολουθήσουν πολυδάπανες έρευνες που δεν τους αποδίδουν κέρδη μεσοπρόσθεσμα,

ΙΔ. τονίζοντας το ψήφισμα της Συνέλευσης Ίσης Εκπροσώπησης ΑΚΕ-ΕΕ για το AIDS της 1ης Οκτωβρίου 1992,

1. επιδοκιμάζει το γεγονός ότι η Επιτροπή περιέγραψε σε ανακοίνωση την πολιτική της για την καταπολέμηση του AIDS στα αναπτυσσόμενα κράτη και ότι η πολιτική αυτή δεν σταματά στις ιατρικές πτυχές αλλά λαμβάνει υπόψη της και τις κοινωνικές αλλά και τις οικονομικές συναρτήσεις[semigr ]

2. διαπιστώνει ωστόσο ότι ούτε η παρούσα ανακοίνωση αλλά ούτε και η γνωμοδότηση του Συμβουλίου αποτελούν επαρκή βάση για περαιτέρω ενέργειες από πλευράς της Κοινότητας και των κρατών μελών της[semigr ]

3. εφιστά την προσοχή στις ανεπαρκείς πιστώσεις, στην έλλειψη σαφής νομικής βάσης και στις ελλιπείς πληροφορίες σχετικά με τις έως σήμερα δράσεις και τα αποτελέσματά τους[semigr ]

4. τονίζει την έλλειψη ισχυρότερης συγκέντρωσης σε μέτρα μικρότερης προτεραιότητας[semigr ]

5. ζητεί από την Επιτροπή να υποβάλει περιεκτικότερη έκθεση σχετικά με τις έως σήμερα δράσεις και την επιτυχία τους και αναμένει τον καθορισμό σαφής νομικής βάσης και τη θέσπιση εμπεριστατωμένου προγράμματος δράσης[semigr ]

6. καλεί την Επιτροπή να προτείνει πρόγραμμα δράσης για την καταπολέμηση του AIDS στις αναπτυσσόμενες χώρες[semigr ]

7. κρίνει ότι είναι κεφαλαιώδους σημασίας να επικεντρωθεί η ενίσχυση στις δράσεις που αποσκοπούν:

- στην προώθηση της προμήθειας μη μολυσμένου με τον ιό HIV αίματος και την απαγόρευση της πώλησης αίματος από ιδρύματα και μεμονωμένα άτομα,

- στην ενίσχυση των συστημάτων κατάρτισης και ενημέρωσης του ιατρικού προσωπικού κυρίως όσον αφορά την αποθήκευση αίματος και τις πρακτικές μετάγγισης,

- στην προώθηση της χρησιμοποίησης συρρίγων μίας χρήσης και της ελεύθερης διανομής τους, ή μέτρων για την αποτελεσματική αποστείρωσή τους,

- στην καλύτερη ενημέρωση των ατόμων που ασκούν επιρροή, όπως των πολιτικών, των δασκάλων και των εκπροσώπων των μέσων ενημέρωσης (συγκεκριμένα θα πρέπει να δρομολογηθούν προγράμματα ενημέρωσης για τους δημοσιογράφους του ραδιοφώνου και της τηλεόρασης),

- στην προώθηση της διανομής ραδιοφωνικών συσκευών που λειτουργούν χωρίς μπαταρία ώστε να βελτιωθεί η διαφώτιση του πληθυσμού,

- στην ευαισθητοποίηση και την ανάληψη ευθύνης από πλευράς του πληθυσμού και συγκεκριμένα των ομάδων κινδύνου -συμπεριλαμβανομένων και των τουριστών- όσον αφορά τη χρήση των προφυλακτικών,

- στη διαμόρφωση συγκεκριμένης πολιτικής για την πρόληψη της ασθένειας και την παροχή σεξουαλικής παιδείας, ιδιαίτερα στις γυναίκες και τα παιδιά,

- στην ενίσχυση της δημιουργίας υποδομών παροχής συμβουλών, συμπαράστασης και μέριμνας για τα άτομα που έχουν προσβληθεί από τον ιό,

- στην προώθηση όλων των προφυλακτικών μεθόδων για την πρόληψη των ασθενειών που μεταδίδονται με τη σεξουαλική επαφή και στη μείωση του κόστους παραγωγής και διανομής των προφυλακτικών,

θεωρεί, εξάλλου, ότι οι ενέργειες αυτές πρέπει να πραγματοποιηθούν σε συνεργασία με τις κυβερνήσεις, τις τοπικές και περιφερειακές αρχές καθώς και τις τοπικές ΜΚΟ[semigr ]

8. υπογραμμίζει την ανάγκη ενθάρρυνσης και συντονισμού της δράσης των ΜΚΟ οι οποίοι παίζουν ουσιαστικό ρόλο στην πάλη κατά του AIDS με τις άμεσες επαφές τους με τους τοπικούς πληθυσμούς τους οποίους μπορούν να ευαισθητοποιήσουν περισσότερο ως προς τη σοβαρότητα του προβλήματος, και εκτιμά ότι πρέπει επίσης να ενθαρρυνθεί η συνεργασία μεταξύ των ΜΚΟ και των εθνικών προγραμμάτων καταπολέμησης του AIDS[semigr ]

9. διαπιστώνει ότι ο ιός HIV και το AIDS, πλήττωντας ιδίως τον οικονομικά ενεργό πληθυσμό, έχουν σημαντικές οικονομικές και κοινωνικές επιπτώσεις στις αναπτυσσόμενες χώρες[semigr ] καλεί ως εκ τούτου την Επιτροπή και τα κράτη μέλη, στο πλαίσιο των πολιτικών τους για τη συνεργασία και την ανάπτυξη, να εφαρμόσουν προγράμματα κοινωνικής και ανθρωπιστικής ανάπτυξης εις τρόπον ώστε να αντισταθμιστούν οικονομικά οι απώλειες που προκύπτουν από την οικονομική ακινησία στην οποία υποχρεούται τμήμα του ενεργού πληθυσμού[semigr ]

10. ζητεί να εξετάζεται με περισσότερη προσοχή η κοινωνικοοικονομική κατάσταση των ασθενών από AIDS που πρέπει να ενταχθούν στο σύστημα παραγωγής και εργασίας[semigr ]

11. φρονεί ότι είναι απαραίτητο να εναρμονισθεί η περίθαλψη που παρέχεται στους πληθυσμούς, κάτι που προϋποθέτει την προαγωγή της ενίσχυσης των δεσμών μεταξύ των νοσοκομειακών συστημάτων και την αποκέντρωση της παρεχόμενης περίθαλψης[semigr ]

12. ζητεί τη συγκέντρωση των δράσεων στις φτωχότερες χώρες λόγω των περιορισμένων πόρων[semigr ]

13. διαπιστώνει ότι τα προληπτικά μέτρα επιφέρουν καλύτερο αποτέλεσμα όταν η επιδημία βρίσκεται στο αρχικό της στάδιο[semigr ]

14. καλεί την ΕΕ να εγκρίνει πολιτικές που να αποσκοπούν στη δημιουργία κοινωνικού και κυρίως οικονομικού περιβάλλοντος όπου οι γυναίκες και οι νέες κοπέλλες θα είναι σε θέση να ενισχύσουν το ρόλο τους στον τομέα της λήψης αποφάσεων μέσω της εκπαίδευσης, της επαγγελματικής κατάρτισης και μέσω της λήψης νομικών και κοινωνικών μέτρων[semigr ]

15. ζητεί να ληφθούν ιδιαίτερα υπόψη οι ανάγκες περίθαλψης των γυναικών στις περιπτώσεις βίας, ιδιαίτερα εν καιρώ πολέμου, δεδομένου ότι με τον τρόπο αυτό αυξάνονται οι κίνδυνοι μόλυνσης με τον ιό HIV[semigr ]

16. εκτιμά ότι πρέπει να αποδοθεί ιδιαίτερη σημασία σε ορισμένες καταστάσεις που συνεπάγονται έκθεση σε κίνδυνο, όπως εκείνες της ανδρικής και της γυναικείας πορνείας, των φυλακισμένων, των στρατιωτών και των προσφύγων, και φρονεί ότι η ιδιαίτερη κατάσταση των νομαδικών πληθυσμών, κυρίως όσον αφορά την πρόσβαση στην πρόληψη, την ανίχνευση και τη θεραπεία, αξίζει να προσεχθεί ιδιαίτερα[semigr ]

17. καλεί την Επιτροπή και τα κράτη μέλη, στο πλαίσιο των προγραμμάτων συνεργασίας με τις αναπτυσσόμενες χώρες, να προβλέψουν νομικούς και ποινικούς μηχανισμούς πάταξης του «τουρισμού για σεξ» προβαίνοντας στο κλείσιμο των ταξιδιωτικών γραφειών που εμπλέκονται στο εμπόριο αυτό στις αντίστοιχες χώρες και στην πάταξη των ανεπισήμων κύκλων που τροφοδοτούν το εν λόγω είδος τουρισμού[semigr ]

18. ζητεί να καταστεί η καταπολέμηση του HIV/AIDS αναπόσπαστο μέρος της αναπτυξιακής πολιτικής[semigr ] ζητεί επίσης τη στενή διασύνδεση της πολιτικής για το HIV/AIDS με τα προγράμματα που αφορούν την υγεία τόσο σε σχέση με τη σεξουαλική διαπαιδαγώγιση όσο και σε σχέση με την αναπαραγωγή (συμπεριλαμβανομένου του οικογενειακού προγραμματισμού και της πρόληψης καθώς και της θεραπείας των αφροδισίων νοσημάτων)[semigr ] επιθυμεί την ενίσχυση της έρευνας και της κατάρτισης στις αναπτυσσόμενες χώρες[semigr ]

19. καλεί την Επιτροπή να υποβάλει μελέτη σκοπιμότητας για τη δυνατότητα στήριξης πρωτοβουλιών, σε επίπεδο τοπικών κοινοτήτων, όσον αφορά τη διανομή προφυλακτικών στην Αφρική και την προώθηση της πρόσβασης σε λογικό για την εκάστοτε περιοχή κόστος, τόσο σχετικά με τις υπηρεσίες παροχής συμβουλών πριν και μετά τη διεξαγωγή του τέστ όσο και με τις μεθόδους για την ανίχνευση του ιού HIV[semigr ] καλεί επίσης την Επιτροπή να υποστηρίξει την προώθηση της ανάπτυξης οικονομικότερων δοκιμών για την ανίχνευση του ιού HIV στις κονσέρβες και τα προϊόντα αίματος[semigr ]

20. θεωρεί ότι η καταπολέμηση του AIDS και της εξάπλωσης του HIV, έστω και αν πρέπει να σέβεται τις πολιτιστικές παραδόσεις των διαφόρων κοινωνιών στις αναπτυσσόμενες χώρες, δεν μπορεί να περιορίζεται ή να παρεμποδίζεται από αντιλήψεις αποκλειστικά θρησκευτικού χαρακτήρα[semigr ] καλεί την Επιτροπή και τα κράτη μέλη, στο πλαίσιο των πολιτικών τους για την υγειονομική συνεργασία, να εφαρμόσουν πολιτικές σεξουαλικής διαπαιδαγώγησης που θα ώθουν προς την ορθή χρησιμοποίηση όλων των προφυλακτικών μέτρων σε πλαίσιο σεβασμού του τοπικού πολιτισμού[semigr ]

21. διαπιστώνει ότι πολλές φορές έχει επιτευχθεί επί τόπου συμβιβασμός με τους εκπροσώπους των θρησκευτικών κοινοτήτων για τη χρησιμοποίηση προφυλακτικών και ζητεί από το Ευρωπαϊκό Συμβούλιο την έναρξη διαλόγου με τους υψηλά ιστάμενους εκπροσώπους όλων των θρησκειών όσον αφορά το εν λόγω θέμα[semigr ]

22. απαιτεί τη διεξαγωγή ερευνών όσον αφορά τις μεθόδους αντισύλληψης για τις γυναίκες, οι οποίες θα τις προφυλάσσουν από σεξουαλικώς μεταδιδόμενα νοσήματα και από το HIV/AIDS[semigr ]

23. υπογραμμίζει την ανάγκη να βελτιωθεί η κατάσταση των υπαρχουσών στατιστικών και προτείνει τη δημιουργία τράπεζας δεδομένων επιφορτισμένης με τη συλλογή και τη διανομή των πληροφοριών και των στατιστικών προς όφελος των ενδιαφερόμενων ατόμων στα κράτη μέλη της Ένωσης και τις αναπτυσσόμενες χώρες[semigr ]

24. διαπιστώνει ότι ο συντονισμός των δράσεων της Κοινότητας και των κρατών μελών είναι ακόμα ελλιπής και, για το σκοπό αυτό, ζητεί τη βελτίωσή του με μέτρα για τη συστηματική ενσωμάτωση των ενδοκοινοτικών προγραμμάτων για την καταπολέμηση του AIDS[semigr ] ζητεί εκτός αυτού την αύξηση του αριθμού των εμπειρογνωμόνων στην Κοινότητα και τα κράτη μέλη σχετικά με τα προβλήματα του HIV και του AIDS[semigr ]

25. εφιστά ιδιαίτερα την προσοχή στο γεγονός ότι η αποτελεσματική καταπολέμηση του AIDS στις αναπτυσσόμενες χώρες απαιτεί εναρμόνιση της υγειονομικής πολιτικής της Κοινότητας και των κρατών μελών[semigr ] για το σκοπό αυτό καλεί την Επιτροπή και τα κράτη μέλη να συντονίσουν τα προγράμματά τους όσον αφορά τη συνεργασία στον τομέα της υγείας και της καταπολέμησης του AIDS στα μεμονωμένα κράτη και σε περιφερειακό επίπεδο[semigr ]

26. εκφράζει τη βαθειά του ανησυχία για τις περιορισμένες πιστώσεις που διατίθενται από την Κοινότητα και τα κράτη μέλη για την καταπολέμηση του AIDS οι οποίες ανέρχονται για την περίοδο 1994-1998, όπως φαίνεται από την ανακοίνωση, σε 199 εκατ. ECU, ποσό μικρότερο από εκείνο της περιόδου 1987- 1992 όταν η επιδημία δεν είχε φθάσει τα σημερινά επίπεδα εξάπλωσης[semigr ] για το σκοπό αυτό κάνει έκκληση στις αρμόδιες υπηρεσίες να αυξήσουν σημαντικά τη διεθνή χρηματοδοτική ενίσχυση για την καταπολέμηση του AIDS στις αναπτυσσόμενες χώρες[semigr ]

27. διαπιστώνει με βαθύτατη ανησυχία την αυξανόμενη μείωση ενδιαφέροντος εκ μέρους της διεθνούς πολιτικής κοινότητας για την καταπολέμηση του AIDS και του HIV και ανησυχεί για την αδράνεια που χαρακτηρίζει πολλές κυβερνήσεις στον τομέα αυτό[semigr ] ζητεί ως εκ τούτου επειγόντως να δεσμευθεί επισήμως η διεθνής κοινότητα στο σύνολό της για την εξεύρεση μεθόδων ικανών να κατανικήσουν την ασθένεια ή τουλάχιστον να την περιορίσουν και καλεί τα Ηνωμένα Έθνη να κηρύξουν μια «δεκαετία για την καταπολέμηση του AIDS» εντός της οποίας θα συντονιστούν οι προσπάθειες των κρατών και των ερευνητικών κέντρων στον τομέα αυτό εις τρόπον ώστε να επιτευχθεί το συντομότερο δυνατόν ο εντοπισμός εμβολίου κατά του HIV[semigr ]

28. διαπιστώνει ότι οι πλούσιες πετρελαιοπαραγωγικές χώρες και η Ιαπωνία ελάχιστα συμμετέχουν στις διεθνείς δράσεις για την καταπολέμηση του AIDS και ζητεί από τους Υπουργούς Εξωτερικών που συνέρχονται στο πλαίσιο της ΚΕΠΠΑ να έλθουν σε επαφή με τα εν λόγω κράτη για το ζήτημα αυτό[semigr ]

29. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και τις κυβερνήσεις των κρατών μελών.